Marvel's Daredevil:Superheltserie til folket 

Marvel's Daredevil byr på en superhelt som kan underholde både nerder og nybegynnere. 

På dagtid driver den blinde Matt Murdock (Charlie Cox) et lite advokatkontor i bydelen Hell’s Kitchen i New York sammen med sin gode venn Foggy Nelson (Elden Henson). 

Med stort hjerte og få ressurser prøver de å beskytte bydelens mange fattige fra korrupsjonen og kriminaliteten som herjer i byen. 
Når solen går fortsetter Matt å kjempe i all hemmelighet som den maskekledde Daredevil. 

Målet er fortsatt å skape en tryggere by for dens beboere, men der hans fremste våpen i dagslys er lovsamlingen, tyr han etter mørkets frembrudd til kampsport og rå muskelkraft. 

En ninjakriger verdig 

Marveluniverset har de siste årene pumpet ut superhelter på løpebånd til både filmlerretet og TV-skjermen. 
Men der de fleste rollefigurene innehar superkrefter som gjør dem overmenneskelige, er Matt Murdock bare en vanlig person av kjøtt og blod. 

Vel, helt ordinær er han ikke. 
Etter en ulykke med radioaktivt avfall i barndommen, hvor han mistet synet, har hans andre fire sanser blitt så kraftig forsterket at han på ett vis kan se likevel. 

Ved hjelp av coaching fra en mentor med lignende talenter har han gjennom flere år fått finslipt ferdighetene sine til et nivå som er en ninjakriger verdig. 

En mektig fiende 

En klassisk superhelthistorie er ikke mye verdt uten en erkerival. 
I første sesong av Marvel's Daredevil er det en gammel kjenning fra den originale tegneserien som inntar den rollen, nemlig den steinrike og lyssky eiendomsmogulen Wilson Fisk (Vincent D' Onofrio). 

Fra det øyeblikket Matt Murdock skjønner hvem som faktisk utgjør den største trusselen for Hell’s Kitchen blir hans viktigste oppgave å stoppe Fisk og hans medsammensvorne, før de rekke å gjøre uhelbredelig skade på bydelen. 

Men det er ikke lett, for den mektige Fisk har både politi, politikere og journalister på lønningslisten sin. 

Blodige slåsskamper 

Selv om Daredevils nattlige eskapader for det meste er en ensom affære for mannen med masken, står ikke Matt Murdock alene i kampen mot Fisks korrupte imperium på dagtid. 

På advokatkontoret får han drahjelp av både sin lojale partner Foggy, den driftige sekretæren deres Karen Page (Deborah Ann Woll) og den ubestikkelige gravejournalisten Ben Urich (Vondie Curtis-Hall). 

Men å rote borti et vepsebol av kriminalitet og korrupsjon er ikke noe man kommer uskadet fra. 
Blodige slåsskamper, brutal tortur og tap av menneskeliv er noe av prisen Matt Murdock må være villig til å betale for sin jakt på rettferdighet. 

Både indre og ytre konflikter 

Superheltserien maler et troverdig bilde av et skittent, mørkt og korrupt New York. 
Selv om premissene, som har røtter i tegneserieverden, gjør handlingsforløpet enkelt, er rollefigurene spennende og komplekse nok til at det blir underholdende for alle. 
Matt Murdock og hans alter ego Daredevil lever ikke et liv utelukkende i det godes tjeneste, slik som Clark Kent og Supermann. 
Han har både et hang til aggresjon, selviskhet og hevn, men han prøver hele veien å styre seg selv inn på den smale sti. 
Serien er sånn sett like mye preget av hans indre konflikter, som hans ytre konflikter. 

Både drama og spenning 

I likhet med hovedpersonen Matt Murdock er også erkerivalen Wilson Fisk en langt mer sammensatt person enn det vi er vant med fra denne sjangeren. 
I tillegg til å være korrupt og brutal er han også sårbar og kjærlig, i hvert fall mot sine aller nærmeste. 
Gjentatte scener fra fortiden gir oss også større innsikt i hva som driver ham, nemlig drømmen om en bedre by. 
At både Murdock og 
Fisk ønsker det samme, men har forskjellig oppfatning av hvordan målet ser ut, og ikke minst hvordan man skal komme dit, gjør serien til like mye et godt drama, som en ren spenningsserie. 
